Аркадије Варађанин
Аркадије Варађанин (Велика Кикинда, 1. јануар 1844 - Нови Сад, 8. јун 1922) био је учитељ, управник Српске више девојачке школе, уредник више часописа и велики поборник за женска права.

Биографија 
Аркадије Варађанин рођен је у Великој Кикинди где је учио српску основну школу и нижу реалку. Касније одлази у Пешту где учи немачку трговачку школу, а затим одлази у Сомбор у учитељску школу. Био је учитељ у Великој Кикинди од 1864. године. Постаје питомац Српског народног црквеног сабора 1870. године у Готи где је у Педагошком семинару слушао Карла Кера. По налогу школског савета држао је у Вршцу предавања о методици географије (тадашњег земљописа) и историје учитељима Епархије вршачке који су предавали вишим разредима основних школа. Понуђено му је место професора Учитељске школе у Крагујевцу које је морао да одбије због превише обавеза према Српском народном црквеном сабору. Године 1873, био је изасланик кикиндске црквене општине на светској изложби и на конгресу словенских учитеља у Бечу. Опширан извештај о том догађају је објавио у вршачком Учитељу. Постаје 1. децембра 1874. године учитељ и управник (управитељ у то време) новоосноване Више девојачке школе у Новом Саду. Предавао је алгебру (рачун), геометрију, географију (земљопис) и краснопис.

Српски учитељски конвикт 
Организовао је 1890. године Српски учитељски конвикт (завод за становање ђака где се ученици бесплатно хране или уз знатан попуст) за ученике и ученице средњих и стручних школа, као и учитељску децу која се школују у Новом Саду.

Учитељска задруга 
Основао је Учитељску задругу 1907. године која следеће године (1908) мења назив у Натошевић. Аркадије Варађанин је откупио штампарију и књиговезницу браће М. Поповића.

Добротворна задруга Српкиња Новосаткиња 
Основао је Добротворну задругу Српкињу Новосаткињу у Новом Саду 1880. године. Био је њен секретар дуги низ година. Имао је великог учешћа у Изложби женских ручних радова 1884. године коју су приредиле чланице Српкиње Новосаткиње. Врло брзо је основао још 86 других Добротворних задруга Српкиња.

Пензија 
Пензионисан је после 41 године учитељског рада 1905. године.

Први светски рат 
Током Првог светског рата био је потпредседник и активан члан Народног одбора.

Библиографија 

Писао је у политичким, педагошким и другим листовима. Сарадник је у часопису Радован.
 Српским народним учитељима / Аркадије Варађанин. - У: Женски свет. - . - Год. 6, бр. 11 (1891), стр. 176 
 Милутиновићево друштво / А. [Аркадије] В. [Варађанин]. - У: Женски свет. - . - Год. 6, бр. 11 (1891), стр. 161-162.
 Манастир Ходош : реч поводом извештаја Дра Мите Мушицког саборском одбору / написао Аркадије. - [У Банату : б. и., 1903]. - 8 стр. ; 34 cm 
 Споменица двадесетпетогодишњег рада Добротворне Задруге Српкиња Новосаткиња : 1880-1905 / написао Аркадије Варађанин. - Нови Сад : штампарија Српске књижаре браће М. Поповића, 1906. - [2], 133, [1] стр. ; 24 cm 
 У спомен и славу Мити Нешковићу члану Књижевног одељења / говорио ... Аркадије Варађанин на дан Св. Саве 1910. - У Новом Саду : Издање Матице српске, 1910 (Нови Сад : Штампарија Ђорђа Ивковића). - 14 стр. ; 24 cm. - (Књиге Матице српске ; бр. 39. Говори у свечаним седницама Књижевног Одељења Матице Српске ; бр. 3)
 У спомен и славу Мити Јосићу члану Књижевног одељења / говорио ... Аркадије Варађанин на дан Св. Саве 1910. - У Новом Саду : Матица српска, 1910 (у Новом Саду : Штампарија Ђорђа Ивковић). - 16 стр. ; 24 cm. - (Књиге Матице српске ; бр. 38. Говори у свечаним седницама Књижевног одељења Матице српске ; бр. 2)
 Учитељице : Милева Симићева / А. [Аркадије] В. [Варађанин]. - У: Српкиња / уредиле српске књижевнице. - Ириг : Добротворна задруга српкиња, 1913. - Стр. 67-69.
 Учитељице : Даринка Неранџић-Брашованова / А. [Аркадије] В. [Варађанин]. - У: Српкиња / уредиле српске књижевнице. - Ириг : Добротворна задруга Српкиња, 1913. - Стр. 73. 
 Уреднице : Зорка Ховоркова / А. [Аркадије] В. [Варађанин]. - У: Српкиња / уредиле српске књижевнице. - Ириг : Добротворна задруга српкиња, 1913. - Стр. 35-36.

 Пријатељи женског образовања : Стеван Радић / А. [Аркадије] В. [Варађанин]. - Слика С. Радића. - У: Српкиња / уредиле српске књижевнице. - Ириг : Добротворна задруга српкиња, 1913. - Стр. 26-28.
 Стогодишњица д-ра Ђорђа Натошевића / написао Аркадије Варађанин. - Нови Сад : "Натошевић", 1921 ([б. м. : б. и.]). - 148 стр. : ауторова слика ; 24 cm. - (Знаменити Срби ; 1)

Уредник часописа 
 Женски свет 1886. до 1914. године
 Учитељски весник 1921. до 1923. године
Године 1886. покренуо је лист Женски свет који је уређивао пуних 29 година његовог излажења.

Референце

Литература 
 Наши стари / Милан Савић ; приредили Миливој Ненин, Зорица Хаџић. - 1. изд. - Нови Сад : Градска библиотека, 2010 (Петроварадин : Alfagraf). - 363 стр. ; 19 cm. - (Новосадски манускрипт). - Ауторова слика на корицама. - Тираж 500. - Стр. 5-11: Са друге стране некролога / Миливој Ненин. - Стр. 349-358: Брзе и лепљиве руке Боже Дијака / Зорица Хаџић. - Стр. 359: Напомена приређивача / М. Ненин, З. Хаџић.

Види још 
 Женски свет (часопис)
 Радован (часопис за децу)

Спољашње везе 
 Са ванредне седнице учитељског збора Српске више девојачке школе у Новом Саду, Школски лист, 1. новембар 1900. година, стр:7-8 Приступљено 4.10.2016.
 У спомен и славу Мити Јосићу, члану књижевног одељења: говорио Аркадије Варађанин. - Дело, 1. јули 1910. године, стр:321 Приступљено 4.10.2016.
 Обавештење о умировљењу - пензији Аркадија Варађанина. - Школски лист, 1. јануар 1907. година, стр:655 Приступљено 4.10.2016.
 Аркадије Варађанин као уредник Женског света. - Просветни гласник, 1. јули 1901. године, стр:134 Приступљено 4.10.2016.

Српски учитељи
Српски педагози
Кикинђани
Женска права